ХьэфIыцIэ Мухьэмэд хуэгъэза псалъэ гуапэхэр
ЦIыхухэм я фIэщ уохъу
ПщIэ зыхуэтщI Мухьэмэд Мусэбий и къуэ!
Урысейм и Журналистхэм я союзым и секретариатыр Уэ — публицистым, литературэмкIэ IэщIагъэлIым, жылагъуэ лэжьакIуэм — и гуапэу къохъуэхъу пIалъэ гъуэзэджэмкIэ — илъэс 70 юбилеймкIэ! Журналистикэм Уэ гъуэгуанэ хьэлэмэт къыщызэпыпчащ, газет цIыкIум и редактору къебгъажьэри, республикэм и жылагъуэ-политикэ газет лъэщым и унафэщIым унэсащ икIи Къэбэрдей-Балъкъэрым и журналистикэм, абы хиубыдэу къэбэрдей лъэпкъ журналистикэм, зегъэужьыным хуэгъэзауэ лэжьыгъэшхуэ зэфIэбгъэкIащ. Къэбэрдей-Балъкъэрым, Кавказ Ищхъэрэм я мызакъуэу, уи публицистикэр, уи Iэдакъэм къыщIэкIа тхылъхэр щыцIэрыIуэщ мелуан куэд хъу адыгэ диаспорэр щыпсэу КъуэкIыпIэ Гъунэгъум, КъухьэпIэ Европэм и къэралхэм, США-м. Абы и щхьэусыгъуэр лъэпкъым и хабзэ нэхъыфIхэм тету, урысей къэралыр фIыуэ ялъагъуу щIалэгъуалэр гъэсэныр уи творчествэм и лъабжьэу зэрыщытырщ.
Уэ илъэс пщыкIухым щIигъуауэ «Адыгэ Хасэ» къэбэрдей жылагъуэ зэгухьэныгъэм уритхьэмадэщ икIи а IэнатIэм хиубыдэу къаруушхуэ ибохьэлIэ лъэпкъ зэмылIэужьыгъуэхэм къыхэкIауэ Урысей Ипщэм щыпсэухэм яку дэлъ мамырыгъэмрэ зэгурыIуэныгъэмрэ гъэбыдэным.
Мис а псоми къыхэкIыу уи тхыгъэхэр щIэзыджыкIхэм фIыуэ укъалъагъу, абыхэм я фIэщ уохъу. Уи Iуэху еплъыкIэр цIыхухэм къалъытэ. Журналистым, жылагъуэ лэжьакIуэм и дежкIэ абы нэхърэ нэхъ лъапIэ щыIэкъым.
Ди гуапэу дынохъуэхъу узыншагъэ быдэ, ефIэкIуэныгъэ уиIэну, лъэныкъуэ куэдым яхуэгъэзауэ ебгъэкIуэкI лэжьыгъэм ехъулIэныгъэщIэхэр къыщыпхьыну.
Секретариатым и унафэкIэ Уэ къыпхуагъэфэщащ Урысейм и Журналистхэм я союзым и «ЩIыхь. ПщIэ. IэкIуэлъакIуагъ» ЩIыхь дамыгъэр.
Урысейм и Журналистхэм я союзым и секретариат.
Ебгъажьэ дэтхэнэ Iуэхури къохъулIэну ди гуапэщ!
«Адыгэ псалъэ» республикэ газетым и редактор нэхъыщхьэ, КъБР-м , КъШР-м, Адыгэ Республикэм щIыхь зиIэ я журналист, «КъБР-м и «Адыгэ Хасэ» жылагъуэ зэгухьэныгъэм и тхьэмадэ, КъБР-м и Жылагъуэ палатэм хэт ХьэфIыцIэ М. М. илъэс 70 зэрырикъумкIэ дохъуэхъу.
ПщIэ зыхуэтщI Мухьэмэд Мусэбий и къуэ!
Илъэс 70 юбилейм ирихьэлIэу псалъэ нэхъ гуапэ дыдэхэмкIэ зыпхудогъазэ.
Псори щыгъуазэщ Уэ журналист Iэзэу, унафэщI IэкIуэлъакIуэу, жэуаплыныгъэ зыхэлъ жылагъуэ лэжьакIуэу узэрыщытым, анэдэлъхубзэмрэ щэнхабзэмрэ зэпымыууэ уемызэшыжу зэрыпIэтым, зэфIэкIышхуэрэ граждан Iуэху бгъэдыхьэкIэ жыджэррэ зэрыббгъэдэлъым.
КъызэгъэпэщакIуэ нэсу узэрыщытым, творческэ къару мыкIуэщIыжрэ щIэныгъэшхуэрэ узэриIэм, зэпымыууэ хэкIыпIэщIэхэр къызэрыплъыхъуэм я фIыщIэкIэ Уэ уи IэщIагъэм хуэгъэзауэ ехъулIэныгъэхэр уиIэ хъуащ икIи уи зэфIэкI лъэщыр нэгъэсауэ къэбгъэсэбэпащ. Дауи, абыхэм къадэкIуэу къэлъытэн хуейщ «Адыгэ псалъэ» газетым и редактор нэхъыщхьэм и къулыкъур дагъуэншэу илъэс куэд лъандэрэ зэрепхьэкIыр, жэуаплыныгъэ пхэлъу Iуэхум узэрыбгъэдэтыр. Уи егугъуныгъэмрэ зэфIэкIышхуэмрэ я фIыщIэкIэ газетым зэман кIэщIым къриубыдэу езым и теплъэ игъуэтащ, абы журналистхэми адрей щIэджыкIакIуэ куэдми пщIэшхуэ къыхуащIу хуежьащ.
Шэч къытетхьэркъым Iуэху инхэр, абыхэм анэдэлъхубзэ печатымрэ тхыбзэмрэ зегъэужьынри хэту, дэгъэкIынымкIэ Уэ убгъэдэлъ къарур, зэбгъэгъуэта щIэныгъэр, уемызэшыжу узэрылэжьэфыр сэбэп зэрыхъунум.
Ди гуапэу дынохъуэхъу уи мурад псори къохъулIэну, узыншагъэ быдэ, гупсэхугъуэ уиIэу, дэтхэнэ зы махуэми гуфIэгъуэ къыпхуихьу, жыджэрагъ пхэлъу илъэс куэдкIэ упсэуну.
Уи мурадхэмрэ ебгъажьэ Iуэхухэмрэ къохъулIэну ди гуапэщ!
ПщIэ къыпхуэзыщIхэу Къэбэрдей-БалъкъэрРеспубликэм и Жылагъуэ палатэм хэтхэр.
Ди унафэщIым, ди нэхъыжьыфIым дохъуэхъу
Нобэ илъэс 70 ирокъу «Адыгэ псалъэ» газетым и редактор нэхъыщхьэ, КъБР-м, АР-м, КъШР-м щIыхь зиIэ я журналист, УФ-м щэнхабзэмкIэ щIыхь зиIэ и лэжьакIуэ, Абхъаз Республикэм «Щыхьрэ пщIэрэ» и орденыр, «Адыгейм и щIыхь» медалыр зыхуагъэфэща, УФ-м и ТхакIуэхэм, Журналистхэм я зэгухьэныгъэхэм хэт ХьэфIыцIэ Мухьэмэд Мусэбий и къуэр.
Ди редактор нэхъыщхьэр пщIэ зиIэ, ди республикэми Кавказ Ищхъэрэми щекIуэкI жылагъуэ Iуэхухэм жыджэру хэт цIыхущ. Гуапэщ пщIэ зыхуащI унафэщIым и жьауэ ущIэтыныр. «Адыгэ псалъэ» жезыгъэIэр ди унафэщIыр зэрыарар абы дэлажьэхэм фIыуэ къыдгуроIуэ икIи дыхуейщ иджыри куэдрэ къытщхьэщытыну.
Мухьэмэд епцIыжакъым икIи зэи IэщIыб ищIакъым и «япэ лъагъуныгъэр». Зи гугъу тщIыр ди лъэпкъым и щхьэм кърикIуам щыгъуазэ хъуа щIалэщIэм университетым щыщIэса илъэсхэм щыщIэдзауэ и акъылымрэ гупсысэмрэ абы теухуа зэрыхъуарщ. А гупсысэм кърикIуар къаIуатэ и тхылъ пщIы бжыгъэхэм. Дэ шэч къытетхьэркъым а тхылъхэм я мыхьэнэм кIуэ пэтми зэрыхэхъуэнум, ар лъэпкъым, зэрыжаIэщи, «хуибзыжщ, хуидыжри» игъэтIылъыжащ ди тхыдэм щыщ беягъыу.
Мухьэмэд, дынохъуэхъу. Илъэс 70-м уузыншэу, зэфIэкI уиIэу, пщIэ къыпхуащIу, къыпкIэлъыджэу унэсащи, ахэм хэмыщIыну ди гуапэщ. Тхьэм уигъэпсэу!
«Адыгэ псалъэ» газетым
и редакцэм и лэжьакIуэхэр.
